«Коми войтыр» зільö отсавны меставывса власьтлы разьны гöрöдъяс

Та йылысь висьталіс Коми Республикаса Юралысь Вячеслав Гайзер Кöрткерöс районын коми войтырлöн районса конференция вылын.

«Талун «Коми войтыр» öтйöза öтмунöм, сылöн меставывса юкöнъяс йитöны власьтсö йöзкöд, найö отсалöны воны öти кывйö мытшöдъяс разьöмын. Тайö уджын коми войтырлöн конференцияяс вылын видлалöны оз сöмын национальнöй культура, асвежöртöм кузя юалöмъяс. Талун республикаса олысьясöс майшöдлöны туйяс, ЖКХ, стрöитчöм да уна мукöдтор. Та понда ме тöдчöда сійö, мый конференцияяс вылын быть колö лоны республикалöн олöмö пöртысь власьт органъясса юрнуöдысьяслы, кодъяс вермöны дзик пыр сетны вочакыв да висьтавны, мый вöчсьö öнія кадö могъяс збыльмöдöмын», - пасйис Коми Республикаса Юралысь.